b'\n_START_ARTICLE_\nSergei Lazo\n_START_PARAGRAPH_\nSergei Georgijevit\xc5\xa1 Lazo (ven. \xd0\xa1\xd0\xb5\xd1\x80\xd0\xb3\xd0\xb5\xcc\x81\xd0\xb9 \xd0\x93\xd0\xb5\xd0\xbe\xcc\x81\xd1\x80\xd0\xb3\xd0\xb8\xd0\xb5\xd0\xb2\xd0\xb8\xd1\x87 \xd0\x9b\xd0\xb0\xd0\xb7\xd0\xbe\xcc\x81; 7. maaliskuuta (J: 23. helmikuuta) 1894 Bessarabian l\xc3\xa4\xc3\xa4nin Orhein kihlakunnan Piatran kyl\xc3\xa4, nykyinen Moldova \xe2\x80\x93 toukokuu 1920 Muravjovo-Amurskajan, nykyinen Lazon asema Primorjen aluepiiriss\xc3\xa4) oli ven\xc3\xa4l\xc3\xa4inen vallankumouksellinen ja yksi Siperian ja Ven\xc3\xa4j\xc3\xa4n Kaukoid\xc3\xa4n neuvostojohtajista Ven\xc3\xa4j\xc3\xa4n kansalaissodan aikana._NEWLINE_Sergei Lazo syntyi aatelisperheeseen. H\xc3\xa4n opiskeli Pietarin teknologisessa instituutissa ja Moskovan yliopistossa. Vuonna 1916 h\xc3\xa4net kutsuttiin Ven\xc3\xa4j\xc3\xa4n armeijaan. H\xc3\xa4n suoritti jalkav\xc3\xa4kikoulun Moskovassa, mink\xc3\xa4 j\xc3\xa4lkeen h\xc3\xa4net l\xc3\xa4hetettiin aliupseerina jalkav\xc3\xa4kirykmenttiin Krasnojarskiin. Siell\xc3\xa4 h\xc3\xa4n liittyi sosialistivallankumoukselliseen puolueeseen._NEWLINE_Helmikuun vallankumouksen aikana Lazo pid\xc3\xa4tti Jeniseiskin l\xc3\xa4\xc3\xa4nin kuvern\xc3\xb6\xc3\xb6rin Jakov Gololobovin. Kev\xc3\xa4\xc3\xa4ll\xc3\xa4 1917 h\xc3\xa4n saapui Pietariin Krasnojarskin neuvoston edustajana ja tapasi Leninin. Palattuaan Krasnojarskiin h\xc3\xa4n perusti paikallisen punakaartin ja osallistui Siperian neuvostojen edustajainkokoukseen. Lokakuussa 1917 h\xc3\xa4n otti vallan Krasnojarskissa, osallistui Omskin junkkerikapinan ja Irkutskin kapinan tukahduttamiseen. Sen j\xc3\xa4lkeen h\xc3\xa4net nimitettiin Irkutskin varuskunnan p\xc3\xa4\xc3\xa4llik\xc3\xb6ksi ja kaupungin komendantiksi._NEWLINE_Vuoden 1918 alusta l\xc3\xa4htien Lazo toimi Siperian neuvostojen toimeenpanevan keskuskomitean j\xc3\xa4senen\xc3\xa4 ja helmi-elokuussa 1918 Taka-Baikalian rintaman komentajana. H\xc3\xa4nen johdollaan punaiset l\xc3\xb6iv\xc3\xa4t atamaani Grigori Semjonovin johtamat joukot. Samaan aikaan Lazo siirtyi eserrist\xc3\xa4 bol\xc5\xa1evikkipuolueeseen._NEWLINE_Bol\xc5\xa1evikkien menetetty\xc3\xa4 vallan Siperiassa syksyll\xc3\xa4 1918 Lazo ryhtyi organisoimaan partisaaniliikett\xc3\xa4, joka oli suunnattu Siperian v\xc3\xa4liaikaista hallitusta ja Kolt\xc5\xa1akin joukkoja vastaan. Syksyll\xc3\xa4 1918 h\xc3\xa4n toimi NKP(b):n Kaukoid\xc3\xa4n komitean j\xc3\xa4senen\xc3\xa4 Vladivostokssa ja kev\xc3\xa4\xc3\xa4st\xc3\xa4 1919 l\xc3\xa4htien komensi Primorjen partisaaneja. Joulukuusta 1919 l\xc3\xa4htien h\xc3\xa4n johti Primorjen kapinaa valmistellutta esikuntaa._NEWLINE_Kolt\xc5\xa1akin k\xc3\xa4skynhaltija Sergei Rozanov menetti vallan Vladivostokissa 31. tammikuuta 1920 puhjenneen kapinan seurauksena. Bol\xc5\xa1evikkien johdolla Kaukoit\xc3\xa4\xc3\xa4n muodostettiin uusi v\xc3\xa4liaikainen hallitus. Lazolla, joka onnistui saamaan paikallisen aliupseerikoulun henkil\xc3\xb6st\xc3\xb6n pysym\xc3\xa4\xc3\xa4n puolueettomana, oli suuri merkitys kapinan onnistumisessa. Maaliskuussa 1920 h\xc3\xa4net nimitettiin Kaukoid\xc3\xa4n v\xc3\xa4liaikaisen hallituksen sotaneuvoston varapuheenjohtajaksi ja VKP(b):n Kaukoid\xc3\xa4n byroon j\xc3\xa4seneksi._NEWLINE_Huhtikuussa 1920 japanilaiset maahantunkeutujat pid\xc3\xa4ttiv\xc3\xa4t Lazon. Toukokuussa he luovuttivat h\xc3\xa4net yhdess\xc3\xa4 Aleksei Lutskin ja Vsevolod Sibirtsevin kanssa Ven\xc3\xa4j\xc3\xa4n valkoiselle armeijalle. Tarinan mukaan Lazo tovereineen poltettiin kidutuksen j\xc3\xa4lkeen el\xc3\xa4v\xc3\xa4lt\xc3\xa4 h\xc3\xb6yryveturin tulipes\xc3\xa4ss\xc3\xa4. Tapauksesta on olemassa my\xc3\xb6s muita versioita._NEWLINE_Neuvostoliitossa Lazosta muodostui legendaarinen sankarihahmo, jonka mukaan nimettiin paikkakuntia, katuja ja muita kohteita. Primorjen ja Habarovskin aluepiireiss\xc3\xa4 on Lazolle nimetyt kunnallispiirit.'